
                                     от  д-р ЕВГЕНИ МИХАЙЛОВ – ВрИД управител на „Медицински център – Радомир“ ЕООД

 	Относно: Искане за отпускане на временна финансова помощ
Правно  основание:  чл.21, ал.1, т.8  ЗМСМА

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

С договор за възлагане на управление, сключен на 17.09.2019 г. е възложено управлението на „Медицински център – Радомир“ ЕООД на д-р Татяна Георгиева Петрушева. При условията на договора е уговорено възнаграждение на управителя в размер на 600% от средната брутна работна заплата в дружеството, считано към месеца на подписване на договора. За периода от сключване на договора до освобождаване на управителя уговореното възнаграждение не е заплащано.
С влязло в сила решение №104/05.04.2024 г. по гр.д. №614/2023г. на ПОС   „Медицински център – Радомир“ ЕООД е осъден да заплати на д-р Петрушева сумата 36286,47лв., съставляваща дължими възнаграждения по договора за периода 01.09.2020г. - 30.06.2021г., ведно със законната лихва от датата на подаване на исковата молба и разноски в размер на 4498,17 лв. 
За заплащане на сумата в общ размер на 40784,64 лв. д-р Петрушева е изпратила покана чрез пълномощника си. В текста на поканата е направено предложение за извънсъдебно споразумение относно дължимите възнаграждения за периода от юли 2021 г. до септември 2022г. включително. Размерът на задължението за този период се развнява на 64845 лв. В предложен от д-р Петрушева текст на  споразумение е заявена нейната готовност да не претендира за възнаграждения за месеците август и септември 2022 г., както и за лихва за забава върху главницата по съдебното решение за периода от предявяването на иска до окончателното изплащане на сумата.
При изложените обстоятелства се налага констатацията, че неплатените възнаграждения на бившия управител на  „Медицински център – Радомир“ ЕООД са безусловно дължими. Общата сума, претендирана от д-р Петрушева е в размер на 105629,64 лв.   
  Доколкото  „Медицински център – Радомир“ ЕООД не разполага с възможност за заплащане на сумата, а евентуални бъдещи съдебни и съдебно-изпълнителни процедури, предприети по искане на взискателя биха поставили под съмнение оцеляването на дружеството и възможността му да продължи да функционира, се налага спешно уреждане на въпроса с този дълг чрез отпускане на временна финансова помощ за погасяването му. Предлагам срок за възстановяване на сумата 31.12.2025 г.
Предвид изложеното моля общинският съвет при преценка на фактите да приеме следното 

Р Е Ш Е Н И Е:

	ОБЩИНСКИ СЪВЕТ-РАДОМИР на основание чл. 21, ал.1, т. 8 от ЗМСМА  отпуска на  „Медицински център – Радомир“ ЕООД временна финансова помощ в размер на 105629,64 лв., която да послужи за обслужване на задълженията на центъра спрямо бившия управител д-р Татяна Петрушева, произтичащи от неизплатено възнаграждение по договора за управление, със срок за възстановяване на сумата 31.12.2025 г.  


ПРИЛОЖЕНИЕ: решение №104/05.04.2024 г. по гр.д. №614/2023г. на ПОС,    покана от  д-р Татяна Петрушева и споразумение.




ВНОСИТЕЛ:
д-р ЕВГЕНИ МИХАЙЛОВ 
управител на „Медицински център – Радомир“ ЕООД




